જામનગર તા. ૧૪ઃ જામનગર જિલ્લા જાહેર આરોગ્ય સમિતિની બેઠક ચેરપર્સન શ્રીમતી રેખાબેન અરવિદભાઈ ગજેરાના અધ્યક્ષ સ્થાને મળી હતી. જેમાં વાહકજન્ય તેમજ પાણીજન્ય રોગચાળા અટકાયત માટે ચર્ચા થયેલ તેમજ હાલમાં ચાલી રહેલા મિઝલ્સ-રૃબેલા રસીકરણ અભિયાનની કામગીરી ૧૦૦% પૂર્ણ કરવા સૂચના આપવામાં આવી હતી. તેમજ હાલમાં ચાલતા મેળાઓ અને ધાર્મિક ઉત્સવોમાં રોગચાળો ન ફેલાય તે માટે ગંદકી દુર કરવા પગલા લેવા, જાહેર સ્થળોની સ્વચ્છતા રાખવા ચેરપર્સન શ્રીમતી રેખાબેન અરવિંદભાઈ ગજેરા તરફથી સુચન કરવામાં આવ્યું હતું. તેમજ તે અનુસંધાને ભોળેશ્વર મેળો તથા ભુચરમોરી ધ્રોલના મેળામાં ચેરપર્સન શ્રીમતી રેખાબેન અરવિંદભાઈ ગજેરા દ્વારા આરોગ્ય તંત્રને સાથે રાખી મુલાકાત લઈ અખાદ્ય, વાસી, પદાર્થોનો નિકાલ કરાવેલ. તેમજ પીવાના પાણીની શુદ્ધતા ચકાસેલ અને તંત્રને આ કામગીર ઘનિષ્ઠ બનાવવા સુચન કર્યું હતું.